ראש הממשלה תקף את השר לשעבר המתמודד בפריימריז הקרובים לרשימת הליכוד וסומן על ידו כמי שחובר ליריביו. "לא המצאתי", אמר נתניהו בשידור חי בעמוד הפייסבוק, "אמרו לי שגדעון פנה לאנשים וביקש את תמיכתם. התרגיל הזה לא יצליח". סער הכחיש: "מחזור של עלילת כזב"
- נתניהו האשים: "התרגיל של סער נגדי לא יצליח"
- סער הגיב: "לא אגרר למלחמה פנימית בתוך הבית"
גורם בסביבת ראש הממשלה בנימין נתניהו אמר הערב (ראשון) כי הוא פועל על מנת שגדעון סער לא יוביל את רשימת הליכוד. אותו גורם הדגיש כי, "מעבר לכך הוא לא מתערב בדירוג השרים וחברי הכנסת".
מוקדם יותר אמר ראש הממשלה בשידור חי בעמוד הפייסבוק של הליכוד בנוגע להאשמות שהטיח סער, לפיהן הוא חותר תחתיו: "לא המצאתי, באו אליי אנשים בליכוד ואמרו לי שגדעון פנה אליהם ואמר 'אחרי הבחירות לא יטילו את ההרכבה על נתניהו, יגידו שהוא בשימוע ולכן אני מבקש את תמיכתכם'- אני חושב שהתרגיל הזה לא יצליח".
בפריימריז הקרובים סער מתמודד לראשונה מאז שעזב את המערכת הפוליטית ב-2014. הוא סומן על ידי נתניהו בחודשים האחרונים כאויב מבית שמנסה לעשות הפיכה שלטונית. נתניהו האשים את סער בחבירה לנשיא ראובן ריבלין וברקימת קנוניה שתוביל לכך שהרכבת הממשלה תוטל על סער אחרי הבחירות במקום על נתניהו.
סער הגיב להאשמות של נתניהו ואמר כי "‏למרבה הצער, יומיים לפני הפריימריז בחר ראש הממשלה לנסות ולמחזר את עלילת הכזב אותה השמיע לראשונה לפני מספר חודשים. המטרה שקופה: נסיון לפגוע בי בפריימריז. חברי הליכוד חכמים ויודעים היטב שלדברים אין שחר. ערב בחירות קריטיות לליכוד ולמדינה אנהג כמבוגר האחראי: לא אגרר למלחמה פנימית בתוך הבית".
בחודש אוקטובר פורסם ב"ישראל היום" כי נתניהו עצר את הקדמת הבחירות לאחר ש"מקורביו גילו" כי הנשיא עשוי שלא להטיל עליו את הרכבת הממשלה גם אם ינצח. אחרי הפרסום, מקורבי נתניהו הפנו את האצבע אל השר לשעבר סער, מבלי לנקוב ישירות בשמו, ואמרו כי "המזימה שפורסמה היום ב"ישראל היום" לא נולדה בבית הנשיא אלא אצל בכיר לשעבר בליכוד, שגם דיבר על כך עם כמה מהשותפים לקואליציה".